Журналіст і пісьменнік Андрусь Горват з’ехаў жыць на Палессе, адбудаваў там дзедаву хату, напісаў пра тое кнігу — і зрабіў свой Прудок самай папулярнай вёскай у Беларусі. Вясной у Нацыянальным акадэмічным тэатры імя Янкі Купалы пра яе паставілі яшчэ і спектакль. У мінулыя выхадныя яго ўпершыню паказалі спецыяльна для палешукоў. Прагляд арганізавалі ў Калінкавічах, але знаёмства гледачоў з гісторыяй пастаноўкі пачалі яшчэ ў Мазыры — у “Даліне анёлаў”, дзе ўпершыню на Палессі быў прэзентаваны ўласна зборнік “Радзіва “Прудок”. Выбар месца невыпадковы, бо кніга — вынік рэканструкцыі мінулага пісьменніка. “Даліна анёлаў” — таксама спроба ўзнавіць мінуўшчыну, толькі не для аднаго чалавека, а для цэлага горада. “К” пазнаёмілася з мазырскім прадпрымальнікам Аляксандрам БАРАНАВЫМ і даведался, навошта той выкупіў былы манастырскі комплекс і стварае на яго тэрыторыі арт-прастору.